b'\n_START_ARTICLE_\nPravica do \xc5\xbeivljenja\n_START_SECTION_\n1. dejanje\n_START_PARAGRAPH_\nPepi, priklenjen na invalidski vozi\xc4\x8dek, se rad pogovarja z Berto; ho\xc4\x8de, da bi \xc5\xbeivela polno, mo\xc4\x8dno, svoje \xc5\xbeivljenje - da bi \xc5\xbeivela \xc5\xa1e zanj, ki je za vse prikraj\xc5\xa1an. Pove ji, da jo ho\xc4\x8dejo omo\xc5\xbeiti s starim Ponikvarjem, zaradi denarja; naj se ne pusti prodati, ko bodo pritisnili nanjo z dol\xc5\xbenostjo, hvale\xc5\xbenostjo, ljubeznijo - star\xc5\xa1i nimajo pravice, da bi zahtevali \xc5\xbertve od svojih otrok. Berta se ne zaveda resnosti polo\xc5\xbeaja, samo sonce je je, \xc4\x8daka na nekaj lepega, krasnega ... Tedaj pride domov o\xc4\x8de in od Berte kar naravnost zahteva, naj bo prijazna s Ponikvarjem, ki pride danes na kosilo; zasnubil da jo je, vse je \xc5\xbee dogovorjeno. Ko se Berta upre, ji pove, da so pred bankrotom, brez \xc5\xbeeninovega bogastva bodo bera\xc4\x8di. Berta je obupana, zate\xc4\x8de se k Pepiju, ki jo bodri, naj vztraja.\n_START_SECTION_\n2. dejanje\n_START_PARAGRAPH_\nPonikvar pri kosilu samozavestno rine v Berto, ki je hladna in se izmakne, \xc4\x8de le more. Star\xc5\xa1a sta ogor\xc4\x8dena, posebej Marija, ki misli le na dobro partijo. Celo Maksa prosi, naj vpliva na Berto, da bo "pametna"- Makso, ki Berto naskrivaj ljubi, se brani. Tedaj pride na obisk \xc5\xbeupnik, opazi, da gre za zaroko in veselo napije nevesti in \xc5\xbeeninu - Berti in Maksu. Vsi so osupli, Berta pa se zave svoje ljubezni do Maksa. Obupana mati prosi \xc5\xbeupnika za posredovanje, kar pa on zelo nerad stori. Pred Pepijem se spominja, kako je moral materi na smrtni postelji obljubiti, do bo postal duhovnik, \xc4\x8deprav zoper svojo voljo. Za Pepija je materina \xc5\xbeelja egoizem, a \xc5\xbeupnik o tem no\xc4\x8de razmi\xc5\xa1ljati, z Berto je pa vendar zelo blag. Dekle kar kipi od sre\xc4\x8de, po\xc4\x8duti se mo\xc4\x8dno, pogumno - ne bo se vdala.\n_START_SECTION_\n3. dejanje\n_START_PARAGRAPH_\nDan odlo\xc4\x8ditve je pred vrati, Berta pa omahuje - ima pravico do sre\xc4\x8de na \xc5\xa1kodo drugih? Pepi se boji njenega mehkega srca: \xc4\x8de je \xc5\xbee treba \xc5\xbertev, naj bodo \xc5\xbertvovani tisti, ki so nemo\xc4\x8dni, recimo on, ona pa nikakor ne. Berta i\xc5\xa1\xc4\x8de opore tudi pri Maksu, ki je sprva zelo zadr\xc5\xbean, saj je no\xc4\x8de zapeljati v rev\xc5\xa1\xc4\x8dino; potem pa se ne more ve\xc4\x8d premagovati in jo strastno objame. Tedaj vstopi Zima, srdit o\xc4\x8dita Maksu nehvale\xc5\xbenost, saj bi kot knjigovodja lahko vedel, zakaj mora Berta vzeti Ponikvarja. Toda Maks se ne umakne, vse, kar so mu storili dobrega, je odslu\xc5\xbeil, z njim so razpolagali in mu po svoje krojili \xc5\xbeivljenje - za kaj naj bo hvale\xc5\xbeen? Ker tudi Berta ne popusti, se o\xc4\x8de zlomi: vse breme je nosil sam, zdaj je truden, naj propade vse z njim vred; najraj\xc5\xa1i bi vzel revolver, a je prestrahopeten\xe2\x80\xa6\n_START_SECTION_\n4. dejanje\n_START_PARAGRAPH_\nZima obljubi Pepiju, da h\xc4\x8deri ne bo vsiljeval neljubega \xc5\xbeenina \xe2\x80\x93 on sam se je tudi poro\xc4\x8dil zaradi denarja in ni bil sre\xc4\x8den, toda rev\xc5\xa1\xc4\x8dina je te\xc5\xbeka ... Pride Ponikvar, ki je bil \xc5\xbee pripravil zaro\xc4\x8dno slovesnost; z odklonitvijo se ne more sprijazniti in postane tako nesramen, da mu Zima poka\xc5\xbee vrata. Marija se v sebi\xc4\x8dnem strahu pani\xc4\x8dno obesi na Ponikvarja in z moralnimi o\xc4\x8ditki tako silovito pritisne na Berto, da to omaga in se izro\xc4\x8di zoprnemu snubcu. Tedaj pose\xc5\xbee vmes Pepi, svoje \xc5\xbeivljenje \xc5\xbertvuje za sestrino: zabode se in dru\xc5\xbeina se pretresena zbere ob umirajo\xc4\x8dem.'